text: Ung kvinde fra Holsted mister livet i trafikulykke
  08 marts 2017 kl. 18.42
  En 21-årig kvinde fra Holsted er onsdag død i en trafikulykke. Kvinden kørte af uforklarlige årsager over i den modsatte vejbane.
  En 21-årig kvinde fra Holsted har onsdag mistet livet i en alvorlig trafikulykke på Esbjergvej i Estrup Skov mellem Vejen og Brørup.
  - Kvinden kørte af uforklarlige årsager over i den modsatte vejbane, hvor hun kører frontalt ind i en lastbil, siger vagtchef ved Syd- og Sønderjyllands Politi, Erik Lindholdt, til TV SYD.
  Kvinden blev dræbt på stedet.
  Lastbilchaufføren slap uskadt, men han er meget chokeret.
  Esbjergvej, hvor ulykken skete, er fortsat afspærret, og vagtchef Erik Lindholdt siger klokken 19.30 til TV SYD, at vejen fortsat er afspærret, men at man forventer, at den er ryddet og farbar i løbet af en times tid.
  Kvindens pårørende er blevet underrettet.
  Uheldet på Esbjergvej forårsaget af frontalt sammenstød ml. lastbil og personbil.21-årig kvinde omkommet. Pårørende er underrettet #politidk
  
  